Landet over er danskere i løbet af de sidste uger kørt forgæves til genbrugspladsen, når de har forsøgt at skille sig af med gammelt skrammel hjemmefra.

Siden den offentlige sektor lukkede ned den 11. marts har Kommunernes Landsforening (KL) nemlig opfordret landets genbrugsstationer til at holde lukket.

Men nu er der godt nyt til alle grave- og klippelystne haveejere, og andre der bruger hjemmearbejdsdagene på at få ryddet ud i gemmerne.

Nu vurderer Styrelsen for Patientsikkerhed nemlig, at genbrugspladserne kan genåbne uden alt for stor smittefare.

Jeg vil derfor opfordre til, at alle ikke kører afsted tirsdag morgen, og at man lige overvejer, om man kan vente med at aflevere sit affald i noget tid endnu. Jacob Bjerregaard, formand for KL's Miljø- og Forsyningsudvalg

Det skriver KL i en pressemeddelelse. KL har derfor ændret sin anbefaling til, at genbrugspladserne kan åbne fuldt ud og med fuld bemanding fra tirsdag.

- Det har været afgørende for os, at en genåbning af genbrugspladserne kunne være sundhedsmæssig forsvarlig. Det helt overordnede hensyn i denne tid er, at vi skal begrænse smittespredning mest muligt, siger Jacob Bjerregaard, formand for KL’s Miljø- og Forsyningsudvalg, i pressemeddelelsen.

Opfordrer til adgangsbegrænsning

KL anbefaler, at alle genbrugsstationer åbner samtidig.

På den måde vil man forhåbentlig kunne brede trykket ud over flere pladser, så der ikke opstår menneskemylder på enkelte pladser, der er åbnet før andre.

- Det er vigtigt, at vi alle sammen udviser tålmodighed, tager hensyn til hinanden og ikke mindst til de medarbejdere, der nu skal organisere pladserne på en anden måde, siger Jacob Bjerregaard.

- Jeg vil derfor opfordre til, at alle ikke kører afsted tirsdag morgen, og at man lige overvejer, om man kan vente med at aflevere sit affald i noget tid endnu, tilføjer han.